‘มิตซุย’ระดมกู้เครื่องจักร
ส่งมือดีญี่ปุ่น10คนผนึกไทยลดความเสียหายของลูกค้า
14 ต.ค. 2554

ส่งมือดีญี่ปุ่น10คนผนึกไทยลดความเสียหายของลูกค้า
มิตซุยฯ ส่งผู้เชี่ยวชาญจากญี่ปุ่นกว่า 10 คน เร่งกู้เครื่องจักร เสริมทีมคนไทยเตรียมพร้อมผลิตหลังน้ำลด
นายวิชัย สันติมหกุลเลิศ รองผู้จัดการใหญ่ บริษัท มิตซุย สุมิโตโม อินชัวรันซ์ สาขาประเทศไทย เปิดเผยว่า ขณะนี้ยังประเมินความเสียหายไม่ได้ แต่ได้เตรียมผู้เชี่ยวชาญเฉพาะด้านกู้เครื่องจักรกว่า 10 คน กำลังเดินทางจากญี่ปุ่นเข้ามาประเทศไทย เพื่อเข้าให้ความช่วยเหลือลูกค้าที่โรงงานถูกน้ำท่วมหนักในนิคมอุตสาหกรรมสหรัตนนคร นิคมอุตสาหกรรมโรจนะ นิคมอุตสาหกรรมไฮเทค นิคมอุตสาหกรรมบางปะอิน นิคมอุตสาห กรรมบางกะดี และนิคมอุตสาห กรรมนวนคร
ขณะเดียวกัน ผู้เชี่ยวชาญเฉพาะด้านที่ประเทศไทยรอเข้าสมทบร่วมกับผู้เชี่ยวชาญที่ประจำอยู่ตามโรงงานของลูกค้า ทำการวางแผนกู้เครื่องจักรขึ้นมาทำความสะอาด ดูดไอน้ำ เปลี่ยนชิ้นส่วนที่เสียหาย และปรับสภาพใหม่ เพื่อเตรียมเดินหน้าผลิตหลังน้ำลด ช่วยลูกค้าลดความเสียหายที่จะเกิดขึ้น
“เครื่องจักรส่วนใหญ่สามารถกู้ได้ จะทำให้ความเสียหายลดลง เรือจมทะเลเรายังกู้ได้ เครื่องจักรไม่มีปัญหา ถ้ากู้เร็วความเสียหายก็จะน้อย ซึ่งลูกค้าเขาก็เตรียมพร้อมที่จะกู้ เพราะหากสั่งซื้อใหม่ต้องใช้เวลานาน ทำให้ธุรกิจหยุดชะงัก ซึ่งมีลูกค้าบางรายเท่านั้นที่ซื้อความคุ้มครองธุรกิจหยุดชะงัก” นายวิชัย กล่าว
นายวิชัย กล่าวว่า ขณะนี้บริษัทไม่สามารถประเมินความเสียหายได้เพราะต้องรอหลังน้ำลด และรอผลการกู้เครื่องจักร ซึ่งจะทำให้ความเสียหายลดลง แต่พร้อมที่จะจ่ายค่าสินไหมทดแทน และไม่กระทบบริษัทในไทย เพราะได้ทำประกันภัยกับต่างประเทศ แต่ไม่สามารถเปิดเผยได้เนื่องจากเป็นความลับของบริษัท
อย่างไรก็ตาม บริษัท มิตซุยฯ และบริษัทประกันภัยญี่ปุ่นอื่นๆ มีมูลค่าการรับประกันภัยในนิคมอุตสาห กรรมที่ถูกน้ำท่วมที่ใกล้เคียงกัน ไม่ได้แตกต่างมากนัก เพียงแต่มีมูลค่ารับประกันภัยที่มากกว่าที่อื่น แต่ไม่ได้หมายความว่าความเสียหายจะมากกว่าที่อื่น 
ทั้งนี้ บริษัทประกันภัยสัญชาติญี่ปุ่นในไทย ประกอบด้วย บริษัท มิตซุย สุมิโตโม อินชัวรันซ์ สาขาประเทศไทย และได้ถือหุ้น 100% ในบริษัท เอ็ม เอส ไอ จี อินชัวรันซ์
นอกจากนี้ ยังมีบริษัท โตเกียวมารีนศรีเมืองประกันภัย บริษัท ไอโออิ กรุงเทพ ประกันภัย บริษัท สมโพธิ์ เจแปน ประกันภัย (ประเทศไทย)